Title: ระเบียบสำนักพระราชวังว่าด้วยข้อมูลข่าวสารของราชการ พ.ศ. 2541

ระเบียบสำนักพระราชวัง

ระเบียบสำนักพระราชวัง
ว่าด้วยข้อมูลข่าวสารของราชการ
พ.ศ.
๒๕๔๑[๑]

เพื่อปฏิบัติตามพระราชบัญญัติข้อมูลข่าวสารของราชการ
พ.ศ. ๒๕๔๐ สำนักพระราชวัง
จึงออกระเบียบว่าด้วยข้อมูลข่าวสารของสำนักพระราชวังขึ้นใช้บังคับดังต่อไปนี้

ข้อ ๑  ระเบียบนี้เรียกว่า ระเบียบสำนักพระราชวังว่าด้วยข้อมูลข่าวสารของราชการ
พ.ศ. ๒๕๔๑

ข้อ ๒  ระเบียบนี้ให้ใช้บังคับตั้งแต่วันที่ ๙
ธันวาคม พ.ศ. ๒๕๔๐ เป็นต้นไป

ข้อ ๓  บรรดาระเบียบ ข้อบังคับ และคำสั่งอื่นใด
ในส่วนที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔  ในระเบียบนี้
ข้อมูลข่าวสาร หมายความว่า
สิ่งที่สื่อความหมายให้รู้เรื่องราวข้อเท็จจริง ข้อมูล หรือสิ่งใด ๆ
ไม่ว่าการสื่อความหมายนั้นจะทำได้โดยสภาพของสิ่งนั้นเองหรือโดยผ่านวิธีการใด ๆ
และไม่ว่าจะได้จัดทำไว้ในรูปของเอกสาร แฟ้ม รายงาน หนังสือ แผนผัง ภาพวาด ภาพถ่าย
ฟิล์ม การบันทึกภาพหรือเสียง การบันทึกโดยเครื่องคอมพิวเตอร์
หรือวิธีอื่นใดที่ทำให้สิ่งที่บันทึกไว้ปรากฏได้ที่อยู่ในความครอบครองหรือควบคุมดูแลของสำนักพระราชวัง
ข้อมูลข่าวสารส่วนบุคคล หมายความว่าข้อมูลข่าวสารเกี่ยวกับสิ่งเฉพาะตัวบุคคล
เช่น การศึกษา ฐานะ การเงิน ประวัติสุขภาพ ประวัติอาชญากรรม หรือประวัติการทำงาน
บรรดาที่มีชื่อของผู้นั้นหรือมีเลขหมาย รหัส
หรือสิ่งบอกลักษณะอื่นที่ทำให้รู้ตัวผู้นั้นได้ เช่น ลายพิมพ์นิ้วมือ
แผ่นบันทึกลักษณะเสียงของคนหรือรูปถ่าย และให้หมายความรวมถึงข้อมูลข่าวสารเกี่ยวกับสิ่งเฉพาะตัวของผู้ที่ถึงแก่กรรมแล้วด้วย
ที่อยู่ในความครอบครองหรือควบคุมดูแลของสำนักพระราชวัง
คณะกรรมการข้อมูลข่าวสารสำนักพระราชวัง
หมายความว่า คณะกรรมการข้อมูลข่าวสารของสำนักพระราชวัง
คณะกรรมการข้อมูลข่าวสาร หมายความว่า
คณะกรรมการข้อมูลข่าวสารตามพระราชบัญญัติข้อมูลข่าวสารราชการ พ.ศ. ๒๕๔๐
คณะกรรมการวินิจฉัยข้อมูลข่าวสาร
หมายความว่า
คณะกรรมการวินิจฉัยข้อมูลข่าวสารตามพระราชบัญญัติข้อมูลข่าวสารของราชการ พ.ศ. ๒๕๔๐

ข้อ ๕  ให้เลขาธิการพระราชวังรักษาการตามระเบียบนี้
และมีอำนาจแต่งตั้งคณะกรรมการ อนุกรรมการ คณะทำงาน
หรือเจ้าหน้าที่เพื่อปฏิบัติตามระเบียบนี้

หมวด
๑
คณะกรรมการข้อมูลข่าวสารสำนักพระราชวัง

ข้อ ๖  ให้มีคณะกรรมการข้อมูลข่าวสารสำนักพระราชวัง
ประกอบด้วยเลขาธิการพระราชวัง
หรือผู้ที่เลขาธิการพระราชวังมอบหมายเป็นประธานกรรมการ ผู้ช่วยเลขาธิการ พระราชวังฝ่ายบริหาร
ผู้อำนวยการกองการเจ้าหน้าที่ ผู้อำนวยการกองคลัง ผู้อำนวยการกองพระราชพิธี
ผู้อำนวยการกองธุรการที่ประทับ พนักงานพิเศษผู้ทำหน้าที่บริหารงานด้านประชาสัมพันธ์
เป็นกรรมการ
ให้เลขานุการกรมเป็นกรรมการและเลขานุการ
หัวหน้าฝ่ายกฎหมาย และหัวหน้า ฝ่ายห้องสมุดและหอจดหมายเหตุกาญจนาภิเษก
เป็นกรรมการและผู้ช่วยเลขานุการ

ข้อ ๗  ให้คณะกรรมการข้อมูลข่าวสารสำนักพระราชวัง
มีอำนาจและหน้าที่ดังต่อไปนี้
(๑) ดำเนินการเพื่อให้ข้อมูลข่าวสารตามที่กฎหมายกำหนดได้มีการเผยแพร่
หรือพิมพ์ในราชกิจจานุเบกษา
(๒) จัดสถานที่ติดต่อ
เจ้าหน้าที่และจัดให้มีข้อมูลข่าวสารที่ประชาชนมีสิทธิเข้าตรวจดูได้ตามกฎหมาย
(๓) พิจารณาจัดระบบหน่วยงาน แบบพิมพ์ต่าง ๆ
กำหนดค่าธรรมเนียม รับคำขอ พิจารณา การอนุญาตหรือไม่อนุญาต
การแจ้งให้ผู้อาจถูกกระทบถึงประโยชน์ได้เสียเสนอคำคัดค้าน รับหนังสือคัดค้าน เรื่องที่มีผู้ขอข้อมูลข่าวสาร
(๔)
พิจารณากำหนดข้อจำกัดหรือเงื่อนไขในการให้ข้อมูลข่าวสาร
(๕) รับคำขอตรวจหรือคำขอสำเนา
พิจารณากรณีที่ต้องเปิดเผย หรือแก้ไขเปลี่ยนแปลงหรือลบ หรือหมายเหตุต่าง ๆ
ของข้อมูลข่าวสารส่วนบุคคล จัดทำบัญชีแสดงการเปิดเผยกำกับไว้กับข้อมูลข่าวสาร
(๖)
ดำเนินการตามคำวินิจฉัยของคณะกรรมการวินิจฉัยการเปิดเผยข้อมูลข่าวสาร
(๗)
ดำเนินการส่งมอบข้อมูลข่าวสารให้แก่หอจดหมายเหตุแห่งชาติ
กรมศิลปากรหรือหน่วยงานอื่นของรัฐตามที่กำหนดในพระราชกฤษฎีกา
ตามระยะเวลาที่กฎหมายกำหนด และพิจารณาเหตุจำเป็นต้องเก็บรักษาข้อมูลข่าวสารไว้เอง
หรือขยายระยะเวลาการไม่เปิดเผยข้อมูลข่าวสารใด ๆ ตามที่กฎหมายบัญญัติไว้
(๘) ให้มีหน้าที่ประสานงานกับหน่วยงานต่าง ๆ
ในสำนักพระราชวัง และส่วนราชการอื่น ๆ ที่เกี่ยวข้อง
(๙)
พิจารณาทำความเห็นตอบปฏิเสธกรณีไม่มีข้อมูลข่าวสารราชการตามที่มีผู้ยื่นคำขอกำกับดูแล
รับทราบผลในกรณีคณะกรรมการข้อมูลข่าวสารของราชการ หรือคณะอนุกรรมการตามพระราชบัญญัติข้อมูลข่าวสารของราชการ
พ.ศ. ๒๕๔๐ ได้เรียกให้เจ้าหน้าที่ในสังกัดสำนักพระราชวังไปให้ถ้อยคำ
หรือให้ส่งวัตถุ หรือเอกสาร หรือพยานหลักฐานต่าง ๆ หรือจะเข้าตรวจสอบข้อมูลข่าวสารที่อยู่ในความครอบครองทุกประเภท
(๑๐) ให้มีอำนาจหน้าที่ดำเนินการเรื่องอื่น ๆ
ที่จำเป็นเพื่อให้การปฏิบัติราชการได้เป็นไปอย่างมีประสิทธิภาพ รวดเร็ว
และถูกต้องตามกฎหมาย

ข้อ ๘  ข้อพิจารณาใด ๆ
ของคณะกรรมการข้อมูลข่าวสารสำนักพระราชวัง ให้นำเสนอเลขาธิการพระราชวังเพื่อให้ความเห็นชอบก่อนดำเนินการต่อไป

หมวด
๒
การดำเนินงาน

ข้อ ๙  ให้สำนักงานเลขานุการกรมเป็นหน่วยงานรับติดต่อการขอข้อมูลข่าวสารสำนักพระราชวัง

ข้อ ๑๐  เพื่อให้การปฏิบัติเกี่ยวกับข้อมูลข่าวสารสำนักพระราชวังดำเนินการไปได้อย่างรวดเร็ว
ให้ทุกหน่วยงานและเจ้าหน้าที่ทุกระดับในสำนักพระราชวัง
ดำเนินการตามที่คณะกรรมการข้อมูลข่าวสารสำนักพระราชวังแจ้งให้ปฏิบัติตามระยะเวลาที่ได้รับแจ้งทุกกรณี

ข้อ ๑๑  ให้คณะกรรมการข้อมูลข่าวสารสำนักพระราชวังดำเนินการประชุมคณะกรรมการเพื่อมอบหมายให้เจ้าหน้าที่รีบปฏิบัติให้ถูกต้องตามพระราชบัญญัติข้อมูลข่าวสารของราชการ
พ.ศ. ๒๕๔๐

ข้อ ๑๒  การเผยแพร่หรือจำหน่ายจ่ายแจกข้อมูลข่าวสารให้กระทำได้โดยถือหลักประหยัดเป็นสำคัญ

ข้อ ๑๓  ผู้ขอข้อมูลข่าวสารราชการ
กรณีเป็นส่วนราชการ ให้ทำเป็นหนังสือราชการ
ลงนามโดยหัวหน้าส่วนราชการหรือผู้ได้รับมอบหมาย ระบุเหตุผลที่ขอ จำนวนที่ขอ
กรณีเป็นบุคคลธรรมดา ให้ยื่นคำขอเป็นหนังสือ
ลงลายมือชื่อผู้ขอ พร้อมสำเนาบัตรประจำตัวประชาชน หรือสำเนาบัตรประจำตัวข้าราชการ
และสำเนาทะเบียนบ้านผู้ยื่น ระบุเหตุผลที่ขอ ระบุจำนวนที่ขอ
กรณีเป็นนิติบุคคล ให้ยื่นคำขอเป็นหนังสือ ลงลายมือชื่อผู้ขอซึ่งต้องเป็นผู้มีอำนาจกระทำการแทนนิติบุคคล
พร้อมสำเนาหนังสือรับรองการจดทะเบียนออกโดยทางราชการไม่เกินหนึ่งเดือน
และหรือหนังสือมอบอำนาจกับสำเนาบัตรประจำตัวประชาชนหรือสำเนาบัตรประจำตัวข้าราชการ
และสำเนาทะเบียนบ้านผู้ยื่น ระบุเหตุผลที่ขอ ระบุจำนวนที่ขอ
การยื่นให้ยื่นต่อเลขาธิการพระราชวัง
หรือคณะกรรมการข้อมูลข่าวสารสำนักพระราชวัง

ข้อ ๑๔  การขอสำเนาข้อมูลข่าวสารให้คิดค่าธรรมเนียมได้ตามความจำเป็น
และให้นำเงินส่งคลังเป็นรายได้แผ่นดินต่อไป

ข้อ ๑๕  การรับรองสำเนาข้อมูลข่าวสารให้ข้าราชการตั้งแต่ระดับ
๔ ขึ้นไปเป็นผู้ลงนามรับรองในเอกสารทุกแผ่นและให้วงเล็บชื่อเต็ม
ตำแหน่งของผู้รับรองไว้ด้วย

ข้อ ๑๖  ข้อมูลข่าวสารใดจะต้องขอพระราชทานพระบรมราชานุญาต
พระราชานุญาต และพระอนุญาต ก่อนเผยแพร่ ต้องได้รับพระราชทานพระบรมราชานุญาต
พระราชานุญาต และพระอนุญาต แล้วแต่กรณี
กำหนดเวลาที่จะต้องปฏิบัติตามที่พระราชบัญญัติข้อมูลข่าวสารของราชการ
พ.ศ. ๒๕๔๐ กำหนดไว้ในกรณีต่าง ๆ จะใช้บังคับแก่กรณีนี้ไม่ได้

ข้อ ๑๗  ในการขอข้อมูลข่าวสารโดยใช้คำสั่งหรือหมายศาล
ผู้ขอจะต้องดำเนินการเพื่อให้กรมบังคับคดี เป็นผู้ทำหนังสือถึงสำนักพระราชวังดำเนินการให้
ตามระเบียบกระทรวงยุติธรรม ว่าด้วยการส่งคำคู่ความเอกสารสำนวนความ พ.ศ. ๒๕๒๒ หมวด
๒ ข้อ ๑๔

หมวด
๓
บทกำหนดโทษ

ข้อ ๑๘  หากปรากฏว่าผู้ใดฝ่าฝืนไม่ปฏิบัติตามระเบียบฉบับนี้
หรือกระทำโดยทุจริตทำให้ข้อมูลข่าวสารที่ไม่ได้รับอนุญาตจากคณะกรรมการข้อมูลข่าวสารสำนักพระราชวังได้เปิดเผยหรือเผยแพร่ไป
ให้ถือว่าเป็นความผิดวินัยอย่างร้ายแรงและจะถูกพิจารณาโทษสถานหนัก
ข้อ ๑๙  การกระทำใดที่เข้าข่ายเป็นการกระทำผิดตามมาตรา
๔๐ และมาตรา ๔๑ แห่งพระราชบัญญัติข้อมูลข่าวสารของราชการ พ.ศ. ๒๕๔๐ จะต้องถูกดำเนินคดีอาญาตามที่บัญญัติไว้อีกส่วนหนึ่งต่างหากจากความผิดทางวินัยด้วย

หมวด
๔
บทเฉพาะกาล

ข้อ ๒๐  การดำเนินการใด ๆ เกี่ยวกับข้อมูลข่าวสารสำนักพระราชวัง
ข้อมูลข่าวสารส่วนบุคคล ที่ปฏิบัติมาก่อนที่ระเบียบนี้ใช้บังคับ
หากได้ดำเนินการไปเสร็จแล้วก่อนที่จะมีคำสั่งแต่งตั้งคณะกรรมการตามระเบียบนี้ให้ถือว่าการกระทำนั้นสมบูรณ์แล้ว
หากการกระทำนั้นไม่ถูกต้องตามระเบียบนี้ แต่ได้กระทำไปโดยสุจริต
ก็ให้ถือว่าไม่มีความผิด
การดำเนินการใด ๆ
ที่ยังไม่แล้วเสร็จให้เจ้าหน้าที่ผู้ปฏิบัติรีบรายงานให้คณะกรรมการข้อมูลข่าวสารสำนักพระราชวังทราบเพื่อพิจารณาต่อไป
และให้ถือว่าเป็นอำนาจของคณะกรรมการข้อมูลข่าวสารสำนักพระราชวังที่จะพิจารณาสั่งการให้เป็นไปตามระเบียบแทน

ประกาศ
ณ วันที่ ๒๑ สิงหาคม พ.ศ. ๒๕๔๑
แก้วขวัญ
 วัชโรทัย
เลขาธิการพระราชวัง

ปริยานุช/ผู้จัดทำ
๑๒
ธันวาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๘๖ ง/หน้า ๑/๘ ธันวาคม ๒๕๕๑